追斬至長城下　冊府卷三八一〈四五二八頁〉「長城」作「其城」。按和龍距古長城甚遠，疑作「其」是。
越勒部　按「勒」當是「勤」之訛，詳卷一一三校記越勒氏條。下同，不再列舉。
第八子觀　北史卷二０尉古真傳「觀」作「歡」。魏書當因避高歡諱改。
進爵漁陽公　諸本「漁」作「源」。北史卷二０作「漁陽王」，節去由公進王事。按卷五高宗紀太安三年正月見「漁陽公尉眷」，和平四年五月書「漁陽王尉眷薨」。「源陽」無此郡名，今據改。
東涼州刺史　北史卷二０無「東」字。按「東涼州」無考，「東」字當是衍文。